Timişoara a devenit, la jumătatea acestui an, cea mai mare piaţă de birouri din provincie, depăşind pentru prima dată suprafaţa de birouri în funcţiune din Cluj-Napoca, se arată într-o analiză a unei companii de consultanţă imobiliară, remisă miercuri AGERPRES.



Evoluţia vine ca urmare a volumelor record de activitate consemnate în Timişoara în ultimii doi ani, atât în ceea ce priveşte livrările de stoc nou, cât şi în ceea ce priveşte volumul de tranzacţii de închiriere. Conform analizei realizate de Activ Property Services, stocul de birouri din Timişoara a crescut cu 53.000 mp în primele 6 luni ale acestui an, depăşind deja cu 26% livrările anului trecut.



Ca urmare a acestei evoluţii, stocul modern speculativ în funcţiune a crescut la 180.000 mp, corespunzător unei densităţi de 564 mp la mia de locuitori, depăşind cu 30.000 mp stocul similar în funcţiune din Cluj-Napoca (150.000 mp).



"Piaţa de birouri din Timişoara înregistrează cea mai efervescenta perioadă de creştere din istoria ei, dezvoltându-se accelerat cu clădiri noi de clasa A, cele mai multe amplasate în zona centrala extinsă. În ultimul an şi jumătate au fost livraţi 95.000 mp de birouri, reprezentând practic o dublare a stocului în funcţiune din Timişoara", spun realizatorii analizei.



Livrările de birouri din prima jumătate a anului includ clădirea Vox Technology Park, prima clădire a proiectului Isho şi extinderea campusului Nokia din Bega Business Park cu o noua clădire. Până la sfârşitul anului urmează să fie finalizată şi clădirea United Business Center 3 din cadrul proiectului mixt OpenVille, astfel încât livrările de birouri noi ale anului 2018 vor urca la 71.000 mp, record anual pentru un oraş din afara Bucureştiului.



Specialiştii imobiliari apreciază că această creştere a stocului a fost susţinută de volumele record ale cererii din ultimii 2 ani din Timişoara, fiind înregistrate tranzacţii majore însumând 41.500 mp în 2016 şi 39.000 mp anul trecut. Volumul de închirieri din prima jumătate a acestui an s-a ridicat la 8.000 mp. Cea mai mare pondere în totalul tranzacţiilor a fost reprezentată de consolidări ale marilor ocupanţi în sedii noi, urmată de activităţi de extindere, dar şi noi intrări. AGERPRES/(AS - autor: Carmen Marinescu, editor: Andreea Marinescu, editor online: Anda Badea)